CPF ลุ้นบ.ย่อยในฮ่องกงกวาดกำไรครึ่งปีแรกกว่า 300 ล้านเหรียญฯ รับราคาหมูเวียดนามกระฉูด
CPF ลุ้นบ.ย่อยในฮ่องกงกวาดกำไรครึ่งปีแรกกว่า 300 ล้านเหรียญฯ รับราคาหมูเวียดนามกระฉูด
21 ก.ค. 2563

บริษัท เจริญโภคภัณฑ์อาหาร จำกัด (มหาชน) หรือ CPF เปิดเผยข้อมูลผ่านระบบสารสนเทศตลาดหลักทรัพย์แห่งประเทศไทย (SET) ระบุว่า ในวันนี้ C.P. Pokphand Co., Ltd. (CPP) ซึ่งเป็นบริษัทย่อยที่ CPF ถือหุ้นทั้งทางตรงและทางอ้อมในสัดส่วน 52.24% ของหุ้นทั้งหมดที่ออกจำหน่ายแล้ว และเป็นบริษัทจดทะเบียนในตลาดหลักทรัพย์ฮ่องกง (HKEX) ได้เปิดเผยข่าวเกี่ยวกับแนวโน้มผลกำไรในเชิงบวก (Positive Profit Alert) ตามหลักเกณฑ์การเปิดเผยข้อมูลของ HKEX
โดย CPP คาดว่ากำไรสุทธิรวมของกลุ่ม CPP สำหรับงวด 6 เดือนแรกของปี 2563 จะมีจำนวนประมาณ 310-330 ล้านเหรียญสหรัฐ เพิ่มขึ้นอย่างมีนัยสำคัญจากงวดเดียวกันของปี 2562 ซึ่งมีจำนวน 82 ล้านเหรียญสหรัฐ โดยเป็นผลบวกมาจากราคาสุกรในประเทศเวียดนามปรับตัวสูงขึ้นอย่างมากในช่วง 6 เดือนแรกของปี 2563 จากงวดเดียวกันของปีก่อน ส่งผลให้อัตรากำไรเพิ่มขึ้น และผลกระทบในเชิงลบของการเปลี่ยนแปลงมูลค่ายุติธรรมของสินทรัพย์ชีวภาพของธุรกิจเลี้ยงสัตว์ในประเทศเวียดนามลดลง